title: Regulamentul De Punere În Aplicare (UE) 2019/2130 al Comisiei din 25 noiembrie 2019 de instituire a unor norme detaliate privind operațiunile care trebuie efectuate în timpul și în urma controalelor documentare, de identitate și fizice asupra animalelor și bunurilor care fac obiectul controalelor oficiale la posturile de inspecție la frontieră (Text cu relevanță pentru SEE)

text:
                  12.12.2019

                  RO

                  Jurnalul Oficial al Uniunii Europene

                  L 321/128

         REGULAMENTUL DE PUNERE ÎN APLICARE (UE) 2019/2130 AL COMISIEI
         din 25 noiembrie 2019
         de instituire a unor norme detaliate privind operațiunile care trebuie efectuate în timpul și în urma controalelor documentare, de identitate și fizice asupra animalelor și bunurilor care fac obiectul controalelor oficiale la posturile de inspecție la frontieră
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 52,
         întrucât:

                     (1)

                     Regulamentul (UE) 2017/625 stabilește normele pentru autoritățile competente ale statelor membre atunci când efectuează controale oficiale asupra animalelor și bunurilor care intră în Uniune, în vederea verificării conformității cu legislația Uniunii privind lanțul agroalimentar.

                     (2)

                     În temeiul Regulamentului (UE) 2017/625, transporturile de animale și de bunuri din categoriile menționate la articolul 47 alineatul (1) fac obiectul unor controale oficiale la punctele de inspecție la frontieră pentru controale oficiale, cu excepția cazului în care sunt scutite de astfel de controale în temeiul articolului 48 din regulamentul respectiv. Aceste controale oficiale trebuie să cuprindă controale documentare, de identitate și fizice. Pentru a se asigura punerea în aplicare uniformă a articolelor 49, 50 și 51 din Regulamentul (UE) 2017/625 și efectuarea eficientă a controalelor oficiale asupra animalelor și bunurilor din categoriile menționate mai sus, prezentul regulament trebuie să prevadă norme detaliate privind efectuarea controalelor documentare, de identitate și fizice la punctele de inspecție la frontieră.

                     (3)

                     Normele privind operațiunile care trebuie efectuate în timpul și în urma controalelor documentare, de identitate și fizice la posturile de inspecție la frontieră de sosire sau la punctele de control trebuie să se aplice și anumitor categorii de alimente și de furaje de origine neanimală care fac obiectul unei intensificări temporare a controalelor, al altor condiții de intrare în Uniune și al măsurilor de urgență prevăzute de actele menționate la articolul 47 alineatul (1) literele (d), (e) și (f) din Regulamentul (UE) 2017/625.

                     (4)

                     Operațiunile efectuate în timpul controalelor documentare, de identitate și fizice înainte de data aplicării prezentului regulament s-au dovedit a fi eficace și asigură un nivel ridicat de performanță a controalelor. Prin urmare, normele prevăzute în prezentul regulament trebuie să se bazeze pe aceleași principii ca cerințele de performanță pentru controalele documentare, de identitate și fizice prevăzute în Directivele 91/496/CEE (2), 97/78/CE (3) și 2000/29/CE (4) ale Consiliului, în Regulamentele (CE) nr. 136/2004 (5) și (CE) nr. 282/2004 (6) ale Comisiei și în Decizia 97/794/CE (7) a Comisiei.

                     (5)

                     Toate documentele relevante care trebuie să însoțească transporturile de animale și de bunuri din categoriile menționate la articolul 47 alineatul (1) din Regulamentul (UE) 2017/625 trebuie să fie verificate pentru a se garanta că au fost întocmite pe baza modelului de document relevant, că cerințele generale de certificare sunt îndeplinite și că oferă garanțiile necesare prevăzute în legislația Uniunii sau în normele naționale aplicabile.

                     (6)

                     Atunci când transporturile de anumite categorii de bunuri menționate la articolul 47 alineatul (1) din Regulamentul (UE) 2017/625 intră în Uniune, legislația Uniunii prevede obligativitatea efectuării de analize, teste sau diagnosticări de laborator sau sigilarea mijloacelor de transport pentru a se asigura un nivel ridicat de protecție a consumatorilor și pentru a se preveni orice risc pentru sănătatea publică, a animalelor și a plantelor. În astfel de cazuri, rezultatele analizelor, testelor sau diagnosticărilor de laborator sau numerele de sigiliu trebuie să fie consemnate în documentul sanitar comun de intrare (DSCI).

                     (7)

                     Pentru a se asigura trasabilitatea animalelor și a bunurilor care intră în Uniune, originalul și, după caz, copia certificatelor sau a documentelor oficiale trebuie păstrate o anumită perioadă de timp la postul de inspecție la frontieră de sosire în Uniune.

                     (8)

                     Întrucât prezentul regulament stabilește dispoziții în domeniile reglementate de Regulamentele (CE) nr. 136/2004 și (CE) nr. 282/2004 și de Decizia 97/794/CE, actele menționate trebuie abrogate începând cu data aplicării prezentului regulament.

                     (9)

                     Regulamentul (UE) 2017/625 se aplică de la 14 decembrie 2019. Prin urmare, normele prevăzute în prezentul regulament trebuie să se aplice și ele de la data respectivă.

                     (10)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Obiect și domeniu de aplicare
            Prezentul regulament stabilește norme detaliate privind operațiunile care trebuie efectuate în timpul și în urma controalelor documentare, de identitate și fizice menționate la articolele 49, 50 și 51 din Regulamentul (UE) 2017/625 privind transporturile de animale și bunuri din categoriile menționate la articolul 47 alineatul (1) din respectivul regulament.

            Articolul 2
            Norme detaliate pentru controalele documentare

               (1)   Pentru fiecare transport de animale și bunuri menționat la articolul 1, autoritatea competentă stabilește utilizarea atribuită animalelor și bunurilor în conformitate cu certificatele oficiale, atestatele oficiale și alte documente care însoțesc transportul, precum și destinația transportului indicat în aceste certificate, atestate și documente.

               (2)   Autoritatea competentă examinează toate certificatele oficiale, atestatele oficiale și alte documente menționate la articolul 3 punctul 41 din Regulamentul (UE) 2017/625 sau echivalentele lor electronice prezentate în sistemul de gestionare a informațiilor pentru controalele oficiale (IMSOC) menționat la articolul 131 din regulamentul respectiv sau prin intermediul sistemelor naționale existente, pentru a se asigura că:

                           (a)

                           sunt eliberate de autoritatea competentă din țara terță, după caz;

                           (b)

                           îndeplinesc cerințele prevăzute la articolul 89 alineatul (1) și la articolul 91 alineatul (2) din Regulamentul (UE) 2017/625 și în actele de punere în aplicare menționate la articolul 90 din regulamentul respectiv;

                           (c)

                           corespund modelului stabilit de normele menționate la articolul 1 alineatul (2) din Regulamentul (UE) 2017/625;

                           (d)

                           informațiile înscrise în certificate sau documente respectă normele menționate la articolul 1 alineatul (2) din Regulamentul (UE) 2017/625.

               (3)   Autoritatea competentă verifică dacă operatorul responsabil de transport a completat integral și în mod corect partea relevantă a documentului sanitar comun de intrare (DSCI), astfel cum se prevede la articolul 56 alineatul (1) din Regulamentul (UE) 2017/625, iar informațiile din acest document corespund informațiilor furnizate în certificatele oficiale, în atestatele oficiale și în alte documente de însoțire a transportului.

            Articolul 3
            Norme detaliate pentru controalele de identitate

               (1)   În cursul controalelor de identitate asupra transporturilor de animale și bunuri menționate la articolul 1, autoritatea competentă verifică dacă următoarele elemente corespund informațiilor furnizate în certificatele oficiale, în atestatele oficiale și în alte documente de însoțire a transporturilor:

                           (a)

                           numărul de animale, specia, rasa, sexul, vârsta și categoria acestora, după caz;

                           (b)

                           conținutul transporturilor;

                           (c)

                           cantitatea transporturilor;

                           (d)

                           ștampilele și marcajele sau codurile de identificare corespunzătoare, dacă este cazul;

                           (e)

                           identificarea mijlocului de transport, dacă este cazul;

                           (f)

                           sigiliile de pe containere sau de pe mijloacele de transport, după caz.

               (2)   Pentru transporturile de produse de origine animală, de material germinativ, de subproduse de origine animală, de produse derivate, de fân și de paie și de produse compuse, controalele de identitate pot fi limitate la alineatul (1) literele (e) și (f) în cazurile în care:

                           (a)

                           transporturile nu sunt selectate pentru controale fizice;

                           (b)

                           transporturile au fost încărcate în unități de transport închise și blocate printr-un sigiliu;

                           (c)

                           sigiliile de pe containere sau de pe mijloacele de transport sunt intacte, iar integritatea lor nu a fost violată;

                           (d)

                           sigiliile de pe containere sau de pe mijloacele de transport au fost aplicate de autoritatea competentă care eliberează certificatul oficial sau sub supravegherea acesteia; și

                           (e)

                           informațiile înscrise pe sigilii corespund celor din certificatul oficial de însoțire prevăzut de normele menționate la articolul 1 alineatul (2) din Regulamentul (UE) 2017/625.

               (3)   Pentru transporturile de produse de origine animală, de material germinativ, de subproduse de origine animală, de produse derivate, de fân și de paie și de produse compuse, selectarea articolelor sau a pachetelor pentru controale de identitate acoperă 1 % din articolele sau pachetele dintr-un transport, cu minimum două sau maximum 10 articole sau pachete. În cazul în care, pe baza unor articole sau pachete selectate, autoritatea competentă nu este în măsură să efectueze controlul identității, numărul de articole sau de pachete controlate poate fi mărit pentru a efectua controale mai ample și poate ajunge la numărul total de articole sau de pachete din transportul respectiv.

               (4)   Pentru transporturile de animale, controalele de identitate se bazează pe următoarele reguli:

                           (a)

                           pentru animalele pentru care legislația Uniunii impune identificarea individuală, cel puțin 10 % dintre animale, minimul fiind de 10 animale, sunt selectate din transport, astfel încât să constituie un eșantion reprezentativ. În cazul în care transportul este format din mai puțin de 10 animale, controalele de identitate trebuie efectuate pentru fiecare animal din transport;

                           (b)

                           pentru animalele pentru care legislația Uniunii nu impune identificarea individuală, marcarea se verifică pentru un număr reprezentativ de pachete sau de containere;

                           (c)

                           în cazul în care controalele de identitate prevăzute la literele (a) și (b) nu au fost satisfăcătoare, numărul de animale verificate este mărit și poate atinge numărul total de animale din transportul respectiv.

               (5)   Transporturile sunt descărcate parțial sau complet de pe mijlocul de transport pentru a avea acces deplin la întregul transport în scopul efectuării controalelor de identitate.

            Articolul 4
            Norme detaliate pentru controalele fizice

               (1)   În timpul controalelor fizice asupra transporturilor de animale și bunuri menționate la articolul 1, autoritatea competentă verifică dacă transporturile respectă normele menționate la articolul 1 alineatul (2) din Regulamentul (UE) 2017/625 aplicabile animalelor sau bunurilor specifice și cerințele specifice definite în certificatele oficiale, în atestatele oficiale și în alte documente relevante.

               (2)   Transporturile sunt descărcate parțial sau complet de pe mijlocul de transport în cazurile în care este necesar accesul deplin la întregul transport în scopul efectuării controalelor fizice.

               (3)   Controalele fizice asupra animalelor se efectuează în conformitate cu cerințele stabilite în anexa I la prezentul regulament.

               (4)   Controalele fizice asupra produselor de origine animală, materialului germinativ, subproduselor de origine animală, produselor derivate, fânului și paielor și produselor compuse, precum și asupra alimentelor și furajelor de origine neanimală care fac obiectul unei intensificări temporare a controalelor, al altor condiții de intrare în Uniune și al măsurilor de urgență prevăzute de actele menționate la articolul 47 alineatul (1) literele (d), (e) și (f) din Regulamentul (UE) 2017/625 se efectuează în conformitate cu cerințele stabilite în anexa II la prezentul regulament.

               (5)   Testele de laborator pentru detectarea pericolelor pe care le prezintă produsele de origine animală, materialul germinativ, subprodusele de origine animală, produsele derivate, fânul și paiele și produsele compuse se efectuează în conformitate cu planul de monitorizare menționat la punctul 5 din anexa II.

               (6)   Controalele fizice asupra plantelor, produselor vegetale și altor obiecte menționate la articolul 47 alineatul (1) litera (c) din Regulamentul (UE) 2017/625 și, după caz, supuse măsurilor de urgență prevăzute în actele menționate la articolul 47 alineatul (1) litera (e) din regulamentul respectiv se efectuează în conformitate cu cerințele stabilite în anexa III la prezentul regulament.

               (7)   Următoarele transporturi de animale pot fi introduse pe piață înainte de punerea la dispoziție a rezultatelor testelor de laborator efectuate în timpul controalelor fizice:

                           (a)

                           transporturile de ungulate eșantionate în conformitate cu cerințele de eșantionare menționate în partea III din anexa I, în cazul în care nu există suspiciunea că respectivele ungulate ar prezenta un pericol imediat la adresa sănătății publice sau a sănătății animale; și

                           (b)

                           transporturile de alte animale menționate la articolul 47 alineatul (1) litera (a) din Regulamentul (UE) 2017/625, în cazul în care nu există suspiciunea că respectivele animale ar prezenta un pericol imediat la adresa sănătății publice sau a sănătății animale.

               (8)   Transporturile de bunuri testate în conformitate cu planul de monitorizare menționat la alineatul (5) care nu sunt suspectate a prezenta un pericol imediat la adresa sănătății publice sau a sănătății animale pot fi introduse pe piață înainte de punerea la dispoziție a rezultatelor testelor de laborator.

               (9)   În cazul în care transporturile de plante, produse vegetale și alte obiecte menționate la articolul 47 alineatul (1) litera (c) din Regulamentul (UE) 2017/625 fac obiectul unei eșantionări pentru analize de laborator în timpul controalelor fizice și nu există suspiciunea că ar prezenta un pericol imediat pentru sănătatea plantelor, transporturile respective pot fi introduse pe piață înainte de punerea la dispoziție a rezultatelor testelor de laborator.

            Articolul 5
            Operațiunile care trebuie efectuate în urma controalelor documentare, de identitate și fizice

               (1)   După finalizarea controalelor prevăzute la articolul 49 alineatul (1) din Regulamentul (UE) 2017/625, autoritatea competentă:

                           (a)

                           închide și identifică cu un marcaj oficial pachetele pe care le-a deschis pentru a face controalele de identitate sau controalele fizice;

                           (b)

                           în cazurile prevăzute de legislația Uniunii, sigilează mijloacele de transport și introduce numărul sigiliului în DSCI.

               (2)   Autoritățile competente înregistrează în DSCI toate rezultatele analizelor, testelor sau diagnosticărilor de laborator, de îndată ce acestea sunt disponibile, efectuate asupra transporturilor care au fost testate și introduse pe piață înainte de punerea la dispoziție a rezultatelor testelor de laborator.

               (3)   Certificatele sau documentele oficiale originale sau documentele electronice echivalente menționate la articolul 50 alineatul (1) din Regulamentul (UE) 2017/625 se păstrează de către autoritatea competentă de la postul de inspecție la frontieră de sosire în Uniune pentru o perioadă de cel puțin trei ani de la data la care transporturile au fost autorizate să intre în Uniune.
               Cu toate acestea, certificatul sau documentele originale pentru plantele, produsele vegetale și alte obiecte menționate la articolul 47 alineatul (1) litera (c) din Regulamentul (UE) 2017/625 pot fi păstrate prin stocarea electronică a informațiilor, cu condiția ca aceste informații să fie generate de autoritatea competentă pe baza certificatului sau a documentelor originale. În astfel de cazuri, certificatul sau documentul original se anulează sau se distruge de către autoritatea competentă.

               (4)   În cazul în care normele menționate la articolul 1 alineatul (2) din Regulamentul (UE) 2017/625 nu impun ca certificatele sau documentele originale să fie prezentate autorității competente și păstrate de aceasta, autoritatea competentă a postului de inspecție la frontieră de sosire în Uniune păstrează o copie, pe suport de hârtie sau în format electronic, a certificatului sau a documentelor oficiale originale menționate la articolul 50 alineatul (1) din Regulamentul (UE) 2017/625 timp de cel puțin trei ani de la data la care transporturile au fost autorizate să intre în Uniune sau să călătorească în continuare.

            Articolul 6
            Abrogări

               (1)   Regulamentul (CE) nr. 282/2004 și Decizia 97/794/CE se abrogă cu efect de la 14 decembrie 2019.

               (2)   Regulamentul (CE) nr. 136/2004 se abrogă cu efect de la 14 decembrie 2019.
               Cu toate acestea, articolul 9 din Regulamentul (CE) nr. 136/2004 continuă să se aplice până la 20 aprilie 2021 în ceea ce privește lista țărilor autorizate și enumerate în anexa V la regulamentul respectiv.

            Articolul 7
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 95 7.4.2017, p. 1.

            (2)  Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (JO L 268, 24.9.1991, p. 56).

            (3)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).

            (4)  Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).

            (5)  Regulamentul (CE) nr. 136/2004 al Comisiei din 22 ianuarie 2004 de stabilire a procedurilor controalelor sanitar-veterinare la punctele de control la frontieră ale Comunității la importul produselor provenind din țări terțe (JO L 21, 28.1.2004, p. 11).

            (6)  Regulamentul (CE) nr. 282/2004 al Comisiei din 18 februarie 2004 de întocmire a unui document pentru declararea și controlul sanitar-veterinar al animalelor provenite din țări terțe și introduse în Comunitate (JO L 49, 19.2.2004, p. 11).

            (7)  Decizia 97/794/CE a Comisiei din 12 noiembrie 1997 de stabilire a anumitor modalități de aplicare a Directivei 91/496/CEE a Consiliului privind controalele veterinare ale animalelor vii importate din țări terțe (JO L 323, 26.11.1997, p. 31).

            ANEXA I

               Norme detaliate privind operațiunile care trebuie efectuate în timpul controalelor fizice asupra animalelor menționate la articolul 4 alineatul (3)

            I.   Inspecția privind capacitatea animalelor de a continua transportul

                        1.

                        Se face o examinare globală a tuturor animalelor, prin inspecție vizuală, pentru a se evalua capacitatea acestora de a continua transportul, luând în considerare durata călătoriei deja efectuate, inclusiv condițiile de alimentare, de adăpare și de repaus oferite. Se va ține seama de durata călătoriei care mai trebuie făcută și, în special, de condițiile de alimentare, de adăpare și de repaus prevăzute pentru restul călătoriei.

                        2.

                        Se verifică mijlocul de transport al animalelor și jurnalul de călătorie pentru a se verifica conformitatea cu Regulamentul (CE) nr. 1/2005 al Consiliului (1).

                  II.   Examenul clinic

                        1.

                        Examenul clinic al animalelor constă în examinarea vizuală a tuturor animalelor și cuprinde cel puțin următoarele:

                                    (a)

                                    un examen vizual al animalelor, inclusiv o evaluare generală a stării lor de sănătate, a capacității lor de a se mișca liber, a stării pielii și a mucoaselor și a oricărei dovezi de scurgeri anormale;

                                    (b)

                                    monitorizarea sistemelor respirator și digestiv;

                                    (c)

                                    monitorizarea aleatorie a temperaturii corporale în cazurile în care au fost detectate anomalii în conformitate cu litera (a) sau (b);

                                    (d)

                                    palparea în cazurile în care au fost detectate anomalii în conformitate cu litera (a), (b) sau (c).

                        2.

                        Transporturile de animale destinate creșterii sau producției trebuie supuse unui examen clinic, cu examinarea a cel puțin 10 % dintre animale (minimum 10 capete), care trebuie astfel selecționate încât să fie reprezentative pentru întregul transport. În cazul în care transportul este format din mai puțin de 10 animale, controalele trebuie efectuate pentru fiecare animal din transport.

                        3.

                        Transporturile de animale destinate sacrificării trebuie supuse unui examen clinic, cu examinarea a cel puțin 5 % dintre animale (minimum cinci capete), care trebuie astfel selecționate încât să fie reprezentative pentru întregul transport. În cazul în care transportul este format din mai puțin de cinci animale, controalele trebuie efectuate pentru fiecare animal din transport.

                        4.

                        Dacă controalele fizice efectuate dau rezultate nesatisfăcătoare, se majorează numărul animalelor controlate în conformitate cu punctul 2 sau 3, acesta putând atinge numărul total de animale din transportul respectiv.

                        5.

                        Pentru animalele enumerate mai jos, examenul clinic individual nu este obligatoriu:

                                    —

                                    păsări de curte;

                                    —

                                    păsări;

                                    —

                                    animale de acvacultură și orice pești vii;

                                    —

                                    rozătoare

                                    —

                                    lagomorfe;

                                    —

                                    albine și alte insecte;

                                    —

                                    reptile și amfibieni;

                                    —

                                    alte nevertebrate;

                                    —

                                    anumite animale de parc zoologic și de circ, inclusiv ungulate, considerate a fi periculoase;

                                    —

                                    animale cu blană.

                        6.

                        Pentru animalele enumerate la punctul 5, examenul clinic constă în observarea stării de sănătate și a comportamentului întregului grup sau a unui număr reprezentativ de animale. Dacă examenul clinic menționat anterior indică vreo anomalie, trebuie efectuat un examen mai amănunțit, inclusiv o eșantionare acolo unde este necesar.

                        7.

                        În cazul crustaceelor, al moluștelor, al peștilor vii și al animalelor destinate centrelor de cercetare științifică, cu o stare de sănătate specifică certificată, transportate în containere sigilate în condiții de mediu controlate, examenul clinic și eșantionarea se efectuează doar dacă se consideră că poate exista un risc specific datorat speciei implicate sau datorat originii respectivelor animale sau dacă există alte nereguli.

                  III.   Proceduri de eșantionare la ungulate

                        1.

                        În ceea ce privește transporturile de ungulate, eșantionarea în vederea verificării conformității cu cerințele de sănătate prevăzute în certificatele sau documentele oficiale însoțitoare sau în documentele electronice echivalente se efectuează după cum urmează:

                                    (a)

                                    Cel puțin 3 % din transporturile care au sosit în fiecare lună la postul de inspecție la frontieră fac obiectul eșantionării serologice, cu excepția cailor înregistrați, astfel cum sunt definiți la articolul 2 litera (c) din Regulamentul de punere în aplicare (UE) 2018/659 al Comisiei (2), și sunt însoțite de un certificat de sănătate individual care atestă conformitatea cu cerințele de sănătate animală stabilite în regulamentul de punere în aplicare respectiv. Cel puțin 10 % din animalele din fiecare transport trebuie supuse eșantionării, numărul minim fiind de patru animale. În cazul în care autoritatea competentă are motive să suspecteze că această eșantionare nu este concludentă, procentajul respectiv trebuie mărit și poate atinge numărul total de animale din transportul în cauză.

                                    (b)

                                    În urma unei evaluări a riscurilor efectuate de către medicul veterinar oficial sau în cazul în care legislația Uniunii prevede astfel, eșantioanele necesare pot fi prelevate de la orice animal dintr-un transport prezentat pentru efectuarea de controale oficiale.

                                    (c)

                                    Testele de laborator necesare, efectuate în vederea verificării conformității cu cerințele de sănătate animală sau, după caz, cu privire la existența reziduurilor și a contaminanților, se efectuează fără întârziere.

               (1)  Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (JO L 3, 5.1.2005, p. 1).

               (2)  Regulamentul de punere în aplicare (UE) 2018/659 al Comisiei din 12 aprilie 2018 privind condițiile de introducere în Uniune a ecvideelor vii și a materialului seminal, a ovulelor și a embrionilor de ecvidee (JO L 110, 30.4.2018, p. 1).

            ANEXA II

               Norme detaliate privind operațiunile care trebuie efectuate în timpul controalelor fizice asupra bunurilor menționate la articolul 4 alineatul (4)

               1.
               Autoritatea competentă efectuează controale fizice pentru a verifica dacă:

                           (a)

                           condițiile de transport au asigurat conservarea corespunzătoare a bunurilor, ținând seama de scopul acestora;

                           (b)

                           intervalul de temperatură în timpul transportului, prevăzut de legislația Uniunii, a fost menținut și nu au existat deficiențe sau întreruperi în lanțul frigorific, prin examinarea înregistrărilor referitoare la intervalul de temperatură în timpul transportului;

                           (c)

                           integritatea materialului de ambalare.

               2.
               Autoritatea competentă efectuează controale fizice pentru a verifica dacă etichetarea datei limită de consum respectă Regulamentul (UE) nr. 1169/2011 al Parlamentului European și al Consiliului (1).
               Autoritatea competentă poate efectua controale fizice pentru a verifica dacă etichetarea respectă alte cerințe prevăzute în normele menționate la articolul 1 alineatul (2) din Regulamentul (UE) 2017/625.

               3.
               Autoritatea competentă verifică dacă bunurile sunt adecvate pentru a fi utilizate în scopul prevăzut și dacă proprietățile lor nu s-au schimbat în timpul transportului, prin:

                           (a)

                           examinarea senzorială a mirosului, a culorii, a consistenței sau a gustului bunurilor; sau

                           (b)

                           teste fizice sau chimice simple constând în tăiere, dezghețare sau coacere a bunurilor; sau

                           (c)

                           examene de laborator.

               4.
               În ceea ce privește transporturile de produse de origine animală, de material germinativ, de subproduse de origine animală, de produse derivate, de fân și de paie și de produse compuse, autoritatea competentă efectuează operațiunile menționate la punctul 3 după cum urmează:

                           (a)

                           se colectează o selecție de articole sau pachete sau de eșantioane, în cazul produselor în vrac, înainte de efectuarea operațiunilor menționate la punctul 3;

                           (b)

                           selectarea eșantioanelor pentru examinare menționate la punctul 3 literele (a) și (b) acoperă 1 % din articolele sau pachetele dintr-un transport, cu un minim de două articole sau pachete și până la maximum 10 articole sau pachete. Dacă este necesar, autoritatea competentă poate mări numărul de articole sau de pachete controlate pentru a efectua controale mai ample;

                           (c)

                           testele menționate la punctul 3 literele (b) și (c) se efectuează pe o serie de eșantioane selectate astfel încât să fie reprezentative pentru întregul transport.

               5.
               În scopul punerii în aplicare a articolului 4 alineatul (5), autoritatea competentă elaborează un plan de monitorizare, în scopul monitorizării conformității cu normele menționate la articolul 1 alineatul (2) din Regulamentul (UE) 2017/625, în special în ceea ce privește detectarea pericolelor prin indicarea bunurilor care trebuie examinate și testele care trebuie efectuate, și efectuează testele de laborator menționate la punctul 3 litera (c) în conformitate cu acest plan.
               Acest plan de monitorizare se bazează pe riscuri, luând în considerare toți parametrii relevanți, cum ar fi natura bunurilor, riscul pe care îl reprezintă, frecvența și numărul de transporturi primite și rezultatele monitorizării anterioare.

               6.
               În ceea ce privește transporturile de alimente și de furaje de origine neanimală supuse unor măsuri prevăzute în actele menționate la articolul 47 alineatul (1) literele (d), (e) și (f) din Regulamentul (UE) 2017/625, autoritatea competentă efectuează controale fizice în conformitate cu următoarele norme:

                           (a)

                           controalele fizice includ teste de laborator în conformitate cu actele menționate la articolul 47 alineatul (1) literele (d), (e) și (f) din Regulamentul (UE) 2017/625;

                           (b)

                           controalele fizice se efectuează astfel încât să nu fie posibil ca operatorii din sectorul hranei pentru animale și din sectorul alimentar sau reprezentanții acestora să anticipeze dacă un anumit transport va fi supus unor astfel de controale;

                           (c)

                           rezultatele controalelor fizice trebuie să fie disponibile de îndată ce este posibil din punct de vedere tehnic;

                           (d)

                           transporturile testate trebuie să fie plasate în reținere oficială până la anunțarea rezultatului testelor de laborator, cu excepția cazului în care autoritatea competentă autorizează transportul în continuare către locul de destinație finală, la postul de inspecție la frontieră în conformitate cu articolul 4 din Regulamentul delegat (UE) 2019/2124 al Comisiei (2).

               (1)  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).

               (2)  Regulamentul delegat (UE) 2019/2124 al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale ale transporturilor de animale și de bunuri care fac obiectul tranzitului, al transbordării și al continuării transportului pe teritoriul Uniunii și de modificare a Regulamentelor (CE) nr. 798/2008, (CE) nr. 1251/2008, (CE) nr. 119/2009, (UE) nr. 206/2010, (UE) nr. 605/2010, (UE) nr. 142/2011, (UE) nr. 28/2012 ale Comisiei, a Regulamentului de punere în aplicare (UE) 2016/759 al Comisiei și a Deciziei 2007/777/CE a Comisiei (a se vedea pagina 73 din prezentul Jurnal Oficial).

            ANEXA III

               Norme detaliate privind operațiunile care trebuie efectuate în timpul controalelor fizice asupra plantelor, produselor vegetale și altor obiecte menționate la articolul 4 alineatul (6)

               1.

                  Autoritatea competentă efectuează controale fizice asupra transporturilor și a loturilor acestora în întregime sau pe eșantioane reprezentative. Loturile omogene din transport sunt identificate pe baza informațiilor furnizate în certificatul fitosanitar oficial și ținând cont de elementele menționate la punctul 2.

               2.
               Omogenitatea unui lot în sensul articolului 2 alineatul (7) din Regulamentul (UE) 2016/2031 al Parlamentului European și al Consiliului (1) se identifică pe baza următoarelor elemente, astfel cum sunt prezentate în certificatul fitosanitar oficial:

                           —

                           originea lor;

                           —

                           cultivatorul;

                           —

                           unitatea de ambalare;

                           —

                           tipul de ambalaj;

                           —

                           genul, specia, soiul sau gradul de maturitate;

                           —

                           exportatorul;

                           —

                           arealul de producție;

                           —

                           organismele dăunătoare reglementate și caracteristicile acestora;

                           —

                           tratamentul la origine;

                           —

                           tipul de prelucrare.

               3.
               Eșantionarea din loturi în cadrul unui transport trebuie să includă identificarea unității independente corespunzătoare pentru eșantionare. În cazul anumitor plante sau produse vegetale, unitatea este identificată după cum urmează:

                           —

                           fructul, din punct de vedere botanic: 1 fruct;

                           —

                           flori tăiate: 1 tulpină;

                           —

                           frunze, legume cu frunze: 1 frunză;

                           —

                           tuberculi, bulbi, rizomi: 1 tubercul sau bulb sau rizom;

                           —

                           plantelor destinate plantării: 1 plantă;

                           —

                           ramuri: 1 ramură;

                           —

                           lemn și scoarță: de stabilit de la caz la caz, cea mai mică bucată trebuind să cântărească cel puțin 1 kg;

                           —

                           semințe: o sămânță.

                     Atunci când unitatea nu poate fi determinată din cauza dimensiunii, a formei sau a modului de ambalare, cea mai mică unitate ambalată este definită ca unitatea de eșantionare.

               4.
               Eșantionarea pentru controalele fizice efectuate prin inspecție vizuală se efectuează în baza următoarelor planuri de eșantionare, în funcție de bunuri și după cum se menționează în tabelul relevant din Standardele internaționale pentru măsuri fitosanitare nr. 31 Methodologies for sampling of consignments (Metodologii pentru eșantionarea transporturilor – ISPM31):

                           (a)

                           plante cu rădăcină destinate plantării, care nu sunt în repaus vegetativ:
                           un plan de eșantionare care să poată identifica cu o fiabilitate de 95 % prezența plantelor infectate într-o proporție de cel puțin 1 %;

                           (b)

                           plante în repaus vegetativ, destinate plantării, inclusiv tuberculi, bulbi și rizomi:
                           un plan de eșantionare care să poată identifica cu o fiabilitate de 95 % prezența plantelor infectate într-o proporție de cel puțin 2 %;

                           (c)

                           semințe sau produse vegetale care respectă condițiile specifice enumerate la articolele 3 și 4 din Regulamentul (CE) nr. 1756/2004 al Comisiei (2):
                           un plan de eșantionare care să poată identifica cu o fiabilitate de 80 % prezența plantelor infectate într-o proporție de cel puțin 5 %;

                           (d)

                           butași nerădăcinoși, plante, produse vegetale și alte obiecte care nu intră sub incidența literelor (a), (b) și (c):
                           un plan de eșantionare care să poată identifica cu o fiabilitate de 95 % prezența plantelor infectate într-o proporție de cel puțin 5 %;

                           (e)

                           loturi de semințe și legume cu frunze mai mici sau egale cu 500 de unități:
                           un plan de eșantionare hipergeometric care să poată identifica cu o fiabilitate de 95 % prezența plantelor infectate într-o proporție de cel puțin 10 %.

               5.

                  Orice măsură luată ca răspuns la neconformitate trebuie legată de lotul identificat înainte de controlul fizic.

               6.
               Se prelevă o cantitate minimă de eșantioane pentru testele de laborator pentru detectarea infecțiilor latente în cazul plantelor destinate plantării, potrivit unei analize a riscurilor, în conformitate cu următoarele criterii:

                           (a)

                           istoricul cantităților de organisme dăunătoare de carantină pentru Uniune interceptate și notificate de către statele membre, în conformitate cu articolul 11 primul paragraf litera (c) din Regulamentul (UE) 2016/2031, inclusiv organismele dăunătoare prioritare, astfel cum sunt definite la articolul 6 alineatul (1) din regulamentul respectiv, ale unei țări terțe de origine;

                           (b)

                           prezența unui organism dăunător prioritar în țara terță de origine, în conformitate cu informațiile științifice disponibile;

                           (c)

                           informațiile disponibile prin IMSOC.

               (1)  Regulamentul (UE) 2016/2031 al Parlamentului European și al Consiliului din 26 octombrie 2016 privind privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (
                  JO L 317, 23.11.2016, p. 4.).

               (2)  Regulamentul (CE) nr. 1756/2004 al Comisiei din 11 octombrie 2004 de stabilire a condițiilor specifice privind mijloacele de probă solicitate și criteriile referitoare la tipul și nivelul de reducere a controalelor fitosanitare ale anumitor plante, produse vegetale sau alte obiecte enumerate la anexa V partea B la Directiva 2000/29/CE a Consiliului (
                  JO L 313, 12.10.2004, p. 6).